Številka: 100-377/2018/2

Datum: 16. 4. 2018

**Zadeva: Občinski redar – pripravnik, pogoji za napredovanje v naziv**

Zveza: Vaš dopis, poslan po elektronski pošti dne 12. 4. 2018

Spoštovani!

Prejeli smo vaš dopis, v katerem ste navedli, da ste v skladu z navodili Ministrstva za javno upravo (pojasnilo, številka: 100-861/2009/1 z dne 9. 9. 2009) z dnem 2. 6. 2014 zaposlili občinskega redarja - pripravnika. Javni uslužbenec je tega dne prvič sklenil delovno razmerje. Delovno mesto občinskega redarja ste sistemizirali v nazivih občinski redar III, II in I. Do oprave preizkusa znanja na podlagi 22. člena Zakona o občinskem redarstvu (Uradni list RS, št. [139/06](http://www.uradni-list.si/1/objava.jsp?sop=2006-01-6040) in [9/17](http://www.uradni-list.si/1/objava.jsp?sop=2017-01-0406), v nadaljevanju: ZORed) je bil navedeni javni uslužbenec občinski redar - pripravnik in je imel osnovno plačo za 6 plačnih razredov nižjo kot je osnovna plača občinskega redarja III (torej 13. plačni razred), kar določa 9.a člen Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv in [67/17](http://www.uradni-list.si/1/objava.jsp?sop=2017-01-3165), v nadaljevanju: ZSPJS). Javni uslužbenec je po opravi preizkusa znanja, to je od 15. 1. 2015 dalje, dela in naloge opravljal v uradniškem nazivu občinski redar III (19 plačni razred). Zanima vas, ali je pravilno, da se za napredovanje v naziv šteje čas od 15. 1. 2015 dalje oziroma ali bi bilo pravilno, da bi bil javni uslužbenec imenovan v naziv že takoj ob sklenitvi delovnega razmerja, torej z dnem 2. 6. 2014, potem bi se mu za napredovanje štel čas od 2. 6. 2014 dalje.

Uvodoma pojasnjujemo, da Ministrstvo za javno upravo ni pristojno za reševanje konkretnih primerov, temveč lahko v okviru svojih pristojnosti posreduje le pojasnila in mnenja, ki so lahko v pomoč strokovni službi in predstojniku, ki izvršuje pravice in dolžnosti delodajalca in odloča o pravicah javnih uslužbencev na podlagi zakona, podzakonskega predpisa in kolektivne pogodbe.

V nadaljevanju pojasnjujemo dve možni situaciji:

1. pogodba o zaposlitvi za določen čas: ko je občinski redar – pripravnik tudi pripravnik na podlagi 106. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF, v nadaljevanju: ZJU) in

2. pogodba o zaposlitvi za nedoločen čas: ko se poimenovanje občinski redar – pripravnik uporablja zato, ker javni uslužbenec še nima opravljenega preizkusa znanja na podlagi ZORed, ne gre pa za »običajnega« pripravnika na podlagi 106. člena ZJU.

Ker ste v vašem dopisu navedli, da je imel občinski redar – pripravnik do oprave preizkusa znanja osnovno plačo za 6 plačnih razredov nižjo kot je v nazivu občinski redar III (13. plačni razred), sklepamo, da je šlo za primer iz 106. člena ZJU, ki določa, da se za pripravnika sprejme osebo, ki prvič sklene delovno razmerje in se usposablja za opravljanje dela. Pripravnika se sprejme v delovno razmerje za določen čas trajanja pripravniške dobe. Javnega uslužbenca se v tem primeru v uradniški naziv občinski redar III imenuje šele po opravljenem pripravništvu in opravljenem preizkusu znanja in ob sklenitvi pogodbe o zaposlitvi za nedoločen čas.

V primerih, ko ne gre za opravljanje pripravništva na podlagi 106. člena ZJU, torej, ko ne gre za osebo, ki prvič sklene delovno razmerje, pa se z občinskim redarjem – pripravnikom takoj sklene pogodbo o zaposlitvi za nedoločen čas, javnemu uslužbencu se določi plačni razred, v katerega je uvrščeno delovno mesto oziroma najnižji naziv, v katerem se lahko opravljajo naloge na tem delovnem mestu, brez upoštevanja 9.a člena ZSPJS, saj ne gre za pripravnika po 106. členu ZJU. Občinskega redarja – pripravnika se takoj imenuje v uradniški naziv občinski redar III.

Glede napredovanja v naziv pa je treba upoštevati določbe Uredbe o napredovanju uradnikov v nazive (Uradni list RS, št. [98/08](http://www.uradni-list.si/1/objava.jsp?sop=2008-01-4177), [16/09](http://www.uradni-list.si/1/objava.jsp?sop=2009-01-0561) in [19/10](http://www.uradni-list.si/1/objava.jsp?sop=2010-01-0818)), ki določa pogoje za napredovanje v višji naziv. Uradnik lahko napreduje v višji naziv, ko v nazivu iste stopnje doseže določeno število ocen, potrebnih za napredovanje.

S spoštovanjem,

 mag. Igor Kotnik

 generalni direktor

Poslati:

- naslovniku po elektronski pošti